દસેક દિવસ પહેલાં ચીની પીપલ્સ લિબરેશન આર્મી (PLA)નાં દળોએ ગેરકાયદે રીતે આપણી જમીન પચાવી પાડી એમાં ગેરકાયદે રીતે લશ્કરી થાણું સ્થાપ્યા પછી ભારતીય સરહદમાં પૅટ્રોલિંગ કરી રહેલા ભારતીય જવાનોને અટકાવવાની ગુસ્તાખી કરી હતી. PLAનાં દળો ભારે શસ્ત્રસરંજામ સાથે ભારતીય પ્રદેશમાં ઘૂસી આવ્યાં હતાં અને એટલો પ્રદેશ પોતાનો હોવાની ઘોષણા કરતાં બૅનરો પણ લગાવી દીધાં હતાં અને આ રીતે બે ભારતીય ચોકીઓની આસપાસના વિસ્તારોમાં ભારતીય સેનાના જવાનોને પૅટ્રોલિંગ કરતા પણ અટકાવ્યા હતા. આ જ સમયગાળામાં સમાંતર મોરચો ખોલતાં પાકિસ્તાની દળોએ જમ્મુ-કાશ્મીરના પૂંછ જિલ્લામાં વાસ્તવિક અંકુશરેખા પરની ભારતીય ચોકી પર હુમલો કરી પાંચ ભારતીય સૈનિકોની હત્યા કરી નાખી હતી. સૌથી રસપ્રદ બાબત તો એ છે કે પાકિસ્તાની સેનાને સંડોવતી આ પ્રકારની ઘટનાઓને પાકિસ્તાની સરકાર દ્વારા સતત નકારી કાઢવામાં આવે છે અને આ પ્રકારની ઘટનાઓ ભારતની મહત્વની રાષ્ટ્રીય ઘટનાઓ સાથે પણ સંકળાયેલી રહે છે.